韩维
赋永叔家白兔
天公团白雪，戏作毛物形。
太阴来照之，精魄孕厥灵。
走弄朝日光，赩然丹两睛}。
不知质毛异，乃下游林坰。
一为世俗怪，罝网遂见索。
我尝论天理，于物初无营。
妍者偶自得，丑者果谁令。
豺狼穴高山，吞噬饫膻腥。
苍鹰{娉女换扌}不得，逸虎常安行。
是惟兽之细，田亩甘所宁。
粮粒不饱腹，连群落燖烹。
幸而护珍贵，愁苦终其生。
纠纷祸福余，未易以迹明。
将由物自为，或系时所丁。
恨无南华辩，文字波涛倾。
两置豺与兔，浩然至理真。